ועדת הכלכלה, כנסת 24, פרוטוקול מספר 105, 2021-12-06 09:50

מיכאל ביטון: בטרם נתחיל את סדר היום של ועדת הכלכלה לשבוע הזה שהוא עמוס וגדוש נושאים חשובים, שני דברים חשובים שהם בסדר היום הציבורי ובסדר היום של הוועדה.

מיכאל ביטון: לצערנו, בסוף השבוע האחרון נהרגו תשעה אזרחי מדינת ישראל בתאונות דרכים, בנוסף לפצועים קשה מאוד שנאבקים על חייהם.

מיכאל ביטון: ביום ראשון הצטרפה הרוגה נוספת.

מיכאל ביטון: רק הבוקר, יום שני, נוסף עוד הרוג בתאונה.

מיכאל ביטון: בקרב ההרוגים ילדים, כולל אישה שאיבדה את העובר שלה.

מיכאל ביטון: בתוך ארבעה ימים 11 הרוגים.

מיכאל ביטון: כוועדת כלכלה בחרנו את הנושא הזה כנושא מרכזי.

מיכאל ביטון: אנחנו מרגישים שלא נעשו דברים גדולים עם כינון הממשלה החדשה בתחום הבטיחות בדרכים, שהנושא הזה לא בלט מספיק בסדר היום של הממשלה.

מיכאל ביטון: כדי להיאבק בתאונות דרכים שיש בהן הרוגים ופצועים, צריך ממשלה שלמה, לא מספיק שהמשימה תהיה של משרד התחבורה.

מיכאל ביטון: משרד המשפטים, המשרד לביטחון פנים, משרד התשתיות, משרד הפנים בתוך הערים ומשרדי ממשלה יכולים לתרום תרומה משמעותית למאבק בתאונות בדרכים.

מיכאל ביטון: אני קורא מתוך הוועדה לראש הממשלה להכריז על ועדת שרים לתאונות דרכים שתייצר סינרגיה ותכנית עבודה ממשלתית במאבק בתאונות דרכים.

מיכאל ביטון: הנושא הזה הוא בנפשנו, הנושא הזה מחייב טיפול שוטף.

מיכאל ביטון: אדם שהוכיח מחויבות ומסירות לסוגיית הבטיחות בדרכים הוא חבר הכנסת בועז טופורובסקי, שעם הגעתו לכנסת לפני יותר משנתיים בחר בכל שבוע במליאה לזכור את ההרוגים ואת הפצועים בתאונות דרכים בישראל.

מיכאל ביטון: בימים שאף אחד לא התעניין בתאונות בדרכים ובהרוגים הוא זה ששמר על הגחלת של המאבק הזה, עסק בו, למד אותו, ולכן אנחנו מביאים הצעה לוועדת הכלכלה בדבר הקמת ועדת משנה לשנה הקרובה במאבק בתאונות דרכים בהובלתו.

מיכאל ביטון: הוועדה זאת תתכנס בימי ראשון, שעה 09:00, אחת לשלושה שבועות.

מיכאל ביטון: מעת לעת היא תדווח בוועדה המרכזית את פעולותיה.

מיכאל ביטון: מעת לעת גם ועדת הכלכלה בכללותה תדון בסוגיות על סדר היום שקשורות לבטיחות בדרכים.

מיכאל ביטון: אני רוצה לברך אותך בועז.

מיכאל ביטון: אני אומר לך שזה יום משמעותי בכך שכאחד שיצר סדר יום ציבורי בנושא הזה אתה מקבל את הסמכויות בכנסת להוביל את הנושא.

מיכאל ביטון: יש עליך גם אחריות עצומה, כי שנינו יודעים כמה קשה לחולל שינוי בתחום הזה, כמה קירות וכמה חסימות וכמה בלימות וכמה מורכבות אתה צריך לפרק כדי להביא תוצאה.

מיכאל ביטון: השנה כבר יש 343 הרוגים בתאונות דרכים.

מיכאל ביטון: בכל שנת 2020 היו 305 הרוגים.

מיכאל ביטון: אנחנו עלולים להיות השנה בשנת שיא של הרוגים.

מיכאל ביטון: מיום הקמת המדינה נהרגו כבר קרוב ל-35,000 אנשים בתאונות דרכים, 34,600 הרוגים, ואני לא מדבר על מאות אלפי פצועים.

מיכאל ביטון: אנחנו לא מדברים על ההשלכות של המציאות הזאת על המשק הישראלי, על המחיר.

מיכאל ביטון: כמעט אין בית שאין בו שכול של תאונות בדרכים, שאין בו נפגעי תאונות דרכים.

מיכאל ביטון: זאת מכת מדינה שלא תמיד מטופלת.

מיכאל ביטון: קולה של הכנסת יישמע בהובלתך.

מיכאל ביטון: אחרי שנצביע נברך אותך חזק ואמץ, נאחל שתביא תוצאה ותהיה נחוש מול כל הגורמים.

מיכאל ביטון: אני רוצה להביא להצבעה את הקמת ועדת המשנה למאבק בתאונות דרכים בראשותו של חבר הכנסת בועז טופורובסקי.

מיכאל ביטון: הוועדה תתמנה לשנה הקרובה.

מיכאל ביטון: כמובן שבהתאם לעבודה, לדיווחים ולתוצאה נשקול להאריך את המינוי שלה להמשך עבודה.

מיכאל ביטון: מי בעד?

מיכאל ביטון: אושר.

מיכאל ביטון: נבחרת פה-אחד.

מיכאל ביטון: אנחנו מזמינים את כל חברי הכנסת שרוצים להצטרף לוועדת המשנה להודיע להנהלת הוועדה וביחד לעבוד עם בועז על המשימה הזאת.

מיכאל ביטון: זה נושא אחד כואב וחשוב.

מיכאל ביטון: תודה שלקחת את המשימה, בועז.

מיכאל ביטון: אוסאמה סעדי, בבקשה.

אוסאמה סעדי: תודה, אדוני היושב-ראש.

אוסאמה סעדי: באמת ועדה חשובה מעין כמוה, במיוחד לאור המספרים שהזכרת, אדוני היושב-ראש, של יותר מ-340 הרוגים מתחילת השנה.

אוסאמה סעדי: לצערנו, 32% מההרוגים בתאונות דרכים הם מקרב האוכלוסייה הערבית.

אוסאמה סעדי: רק אתמול אני וחבריי היינו בהלווייתם של שלושת הבחורים הצעירים מחיפה.

אוסאמה סעדי: זה באמת נורא לראות קברים של שלושה שנהרגו בתאונה מחרידה ואת התאונה של משפחת מעודד עם עוד שני הרוגים פלסטינים מהשטחים הכבושים.

אוסאמה סעדי: אנחנו חייבים לעשות את הכל, אבל ממש את הכל, כי אנחנו רואים שהמספרים רק עולים ועולים.

אוסאמה סעדי: יש את הממד האנושי, אבל יש גם את הממד שקשור לתשתיות, לתעסוקה ולנהיגה על הכביש.

אוסאמה סעדי: אם יש מישהו שמגיע לו לעמוד בראש הוועדה הזאת והוא באמת מינוי טבעי, זה חברנו בועז טופורובסקי שמהיום הראשון לוקח את הנושא החשוב והרגיש הזה.

אוסאמה סעדי: אנחנו נעמוד לצידו, נתמוך בו ונשתתף.

אוסאמה סעדי: כשיש מי שמציל נפש אחת לפחות אנחנו מברכים.

אוסאמה סעדי: אנחנו מעריכים אותך, אדוני היושב-ראש, שאתה מקים ועדת משנה חשובה כזאת.

מיכאל ביטון: תודה, חבר הכנסת אוסאמה סעדי.

מיכאל ביטון: חבר הכנסת אורי מקלב, בבקשה.

אורי מקלב: תודה רבה, אדוני היושב-ראש, תודה שהקמת והשכלת להקים את הוועדה.

אורי מקלב: החשיבות של הוועדה היא בוודאי בימים האלה.

אורי מקלב: צריך להגיד שאנחנו מכירים את החשיבות לא רק בגלל הימים האלה, גם בגלל ימים רבים שהוועדה מתעסקת עם תאונות הדרכים ומפקחת אחרי הנושא של תאונות דרכים ובטיחות בדרכים.

אורי מקלב: בועז, שאנחנו מכירים לא מעט שנים, הנושא הזה, כפי שתיארת היושב-ראש, חשוב לו, הוא מעלה את זה לסדר היום, יש לו ניסיון רב והרבה תובנות.

אורי מקלב: אני מכיר את זה גם מהיותי סגן שרת התחבורה לתקופה קצרה וממונה על הרלב"ד.

אורי מקלב: לעבודת של הכנסת יש חשיבות מאוד מאוד גדולה, במיוחד בנושאים של הפיקוח על תאונות הדרכים.

אורי מקלב: שימשתי גם כיושב-ראש ועדת המשנה לבטיחות בדרכים בתקופה של היו"ר איתן כבל.

אורי מקלב: הוועדה הזאת הייתה מרכיב מרכזי, היא שימשה יחד עם הוועדה המרכזית כוועדת חקירה לתאונות דרכים.

אורי מקלב: אני חושב שוועדת המשנה, בגיבוי מלא של היושב-ראש, חשובה מאוד.

אורי מקלב: בתקופה שלי איתן כבל, שהיה באופוזיציה, נתן לקואליציה לעמוד בראשות ועדת המשנה.

אורי מקלב: זה בסדר שבמקרה הזה הקואליציה נותנת לקואליציה להיות בראשות ועדת המשנה, זה לא צריך לפגוע במשהו בעבודה של הוועדה הזאת.

אורי מקלב: לנגד עיני הוועדה לא צריכים להיות שיקולים קואליציוניים ואופוזיציוניים.

אורי מקלב: לוועדה הזאת יש שאלת חיים, יש אחריות מאוד גדולה וחשיבות מאוד גדולה.

אורי מקלב: אנחנו מאחלים לכם הצלחה רבה, ברכה והצלחה בכל.

בועז טופורובסקי: תודה רבה.

מיכאל ביטון: תודה, חבר הכנסת מקלב.

מיכאל ביטון: הישיבה נעולה.